**Az elítélt által küldött, vagy a részére érkezett levelek kezelésére vonatkozó szabályok**

**A levél**, írásos formában megjelenített, egyedi, személyes jellegű közlést, adatot, információt tartalmazó küldemény, amely postai úton borítékban küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető.

A fentiektől eltérő tartalommal érkező levélküldemény **csomagnak** minősül.

1. Az elítélt hozzátartozóival, valamint az általa megjelölt és az intézet által engedélyezett személyekkel levelezhet, a levelek gyakorisága és terjedelme nem korlátozott.

2. Az elítélt által írt, illetve a részére érkezett levelet – ha jogszabály másként nem rendelkezik – legkésőbb a második munkanapon továbbítani, illetve kézbesíteni kell.

3. A levelezés biztonsági ellenőrzésének célja a fogvatartás biztonságának a fenntartása, a biztonságot sértő vagy veszélyeztető cselekmények megelőzése.

4. Az elítéltnek a hatóságokkal, törvényben kihirdetett nemzetközi egyezményben elismerten erre hatáskörrel rendelkező nemzetközi jogvédő szervezetekkel, az alapvető jogok biztosával, valamint a nemzeti megelőző mechanizmus szervezetével vagy munkatársával és a védővel való levelezése tartalmilag nem ellenőrizhető. Ha alapos indok merül fel arra, hogy az elítélt részére érkező vagy az általa küldött levelek nem a borítékban megjelölt hatóságtól, nemzetközi szervezettől vagy a védőtől származnak vagy nem a címzetteknek szólnak a levelet az elítélt jelenlétében – jegyzőkönyv egyidejű felvétele mellett – kell felbontani. Az ellenőrzés csak a feladó azonosítására szolgálhat.

5. Ha az intézet az általa tartalmilag ellenőrizhető levél tekintetében megállapítja, hogy az a fogvatartás biztonságát veszélyeztető adatot, információt vagy tárgyat tartalmaz, a levél nem továbbítható, az elítéltnek nem kézbesíthető. A megtagadást az elítélttel közölni kell, a levelet - kivéve, ha fegyelmi eljárás vagy büntetőeljárás indítása szükséges - vissza kell adni, vagy a feladónak vissza kell küldeni. Az elítéltnek érkezett levél biztonságot nem veszélyeztető részéről az elítéltet szóban tájékoztatni kell.

6. Az elítélt részére érkezett levelet a 2. pontban megállapított határidőn belül az elítélt után kell küldeni, ha

*a)* más bv. intézetbe vagy rendőrségi fogdába szállították és a bv. intézetbe való visszatérése a levél érkezésétől számított nyolc napon túl várható,

*b)* a bv. intézetből engedélyezett távolléte esetén, a bv. intézetbe való visszatérése a levél érkezésétől számított nyolc napon túl várható,

*c)* időközben a szabadítására került sor.

7.A levelezés ellenőrzése kiterjed a levél felbontására, amelynek célja annak megállapítása, hogy a levél nem tartalmaz-e a biztonságra veszélyes tárgyat vagy információt. Az ellenőrzésnél technikai vagy vegyi eszköz és szolgálati kutya is igénybe vehető.

INTÉZMÉNYÜNKBŐL AZ ÚN. PORTÓS LEVELET (BÉLYEG NÉLKÜLI) A MAGYAR POSTA NEM VISZI EL

AMENNYIBEN HOZZÁTARTOZÓJA TARTÓS BETEG, GYÓGYKEZELÉSRE SZORUL, ZÁRÓJELENTÉSEIT, RENDELKEZÉSRE ÁLLÓ EGÉSZSÉGÜGYI DOKUMENTÁCIÓJÁT SZÍVESKEDJEN BEKÜLDENI

A fogvatartottak részére érkező leveleken az alábbi címzést feltüntetni szíveskedjenek:

**Büntetés-végrehajtás Központi Kórháza**

**2316 Tököl**

**Pf.37**